Vriend kom op bejaarde se liggaam op kleinhoewe afArgieffoto ŉ Man, vermoedelik in sy sewentigs, se liggaam is Vrydagoggend deur ŉ familievriend buite sy huis op ŉ kleinhoewe sowat 10 km buite Joubertina in die Oos-Kaap aangetref. Sers. Majola Nkholi, woordvoerder van die polisie, het aan Maroela Media bevestig ŉ familievriend het die man omstreeks 09:30 buite die huis naby die kombuisdeur gekry. “Die man het hoofbeserings gehad en die huis is geplunder,” het Nkholi gesê. Volgens Nkholi word daar op die kleinhoewe geboer. Die naam van die oorledene word weerhou totdat sy familie van sy dood in kennis gestel is. Marius Müller, nasionale operasionele koördineerder van AfriForum, het gesê die man het na verneem word alleen gewoon. Die polisie ondersoek ŉ saak van moord. Nkholi sê die motief vir die moord is in die stadium nog onbekend. Enigiemand met inligting oor die voorval wat kan lei tot die inhegtenisneming van die verdagtes kan die naaste polisiekantoor kontak of die inligting op die misdaadstoplyn by 08600 10111 deel.